ปภ. รายงาน 17 จังหวัด ได้รับผลกระทบจากวาตภัย ประสานจังหวัดเร่งสำรวจพื้นที่และให้การช่วยเหลือโดยด่วน
กรมป้องกันและบรรเทาสาธารณภัย รายงานมีจังหวัดได้รับผลกระทบจากวาตภัย 17 จังหวัด ประสานจังหวัดเร่งสำรวจพื้นที่และให้การช่วยเหลือโดยด่วนนายชยพล ธิติศักดิ์ อธิบดีกรมป้องกันและบรรเทาสาธารณภัย (ปภ.) เปิดเผยว่า ตั้งแต่วันที่ 23 – 31 มีนาคม 2562 มีพื้นที่ได้รับผลกระทบจากวาตภัย 17 จังหวัด ได้แก่ จังหวัดบุรีรัมย์ กระบี่ พิจิตร ศรีสะเกษ สระแก้ว เพชรบูรณ์ หนองบัวลำภู พิษณุโลก เชียงใหม่ น่าน หนองคาย ลำปาง นครพนม ขอนแก่น กาฬสินธุ์ นครราชสีมา และจังหวัดอุบลราชธานี รวม 37 อำเภอ 58 ตำบล 137 หมู่บ้าน บ้านเรือนประชาชนได้รับผลกระทบ 716 หลัง ผู้เสียชีวิต 2 ราย กรมป้องกันและบรรเทาสาธารณภัย ได้ประสานจังหวัดหน่วยทหาร องค์กรปกครองส่วนท้องถิ่น และหน่วยงานที่เกี่ยวข้องเร่งให้การช่วยเหลือผู้ประสบภัยในเบื้องต้น รวมถึงจัดเจ้าหน้าที่สำรวจและประเมินความเสียหายเพื่อดำเนินการช่วยเหลือตามระเบียบกระทรวงการคลังฯ โดยด่วน อย่างไรก็ตาม จากการตรวจสอบสภาพอากาศ พบว่าในระยะนี้พื้นที่ภาคเหนือ ภาคตะวันออกเฉียงเหนือ และภาคกลาง รวมถึงกรุงเทพมหานครและปริมณฑล ยังคงมีพายุฝนฟ้าคะนอง ลมกระโชกแรง และลูกเห็บตก จึงประสานจังหวัดในพื้นที่เสี่ยงภัย รวมถึงศูนย์ป้องกันและบรรเทาสาธารณภัยเขตในพื้นที่เสี่ยงภัย จัดเจ้าหน้าที่และมิสเตอร์เตือนภัยติดตามเฝ้าระวังสถานการณ์ภัยตลอด 24 ชั่วโมง พร้อมจัดชุดเคลื่อนที่เร็วพร้อมปฏิบัติการเผชิญเหตุและช่วยเหลือ ผู้ประสบภัยทันทีที่เกิดภัย ทั้งนี้ ขอให้ติดตามพยากรณ์อากาศและประกาศเตือนภัยอย่างใกล้ชิด พร้อมปฏิบัติตามคำเตือนอย่างเคร่งครัด โดยประชาชนที่ได้รับความเดือดร้อนจากพายุฤดูร้อนสามารถติดต่อขอความช่วยเหลือโดยด่วนได้ทางสายด่วนนิรภัย 1784 ตลอด 24 ชั่วโมง